
Természettudományos nem - Létezik?

Háttér és célkitűzés: Bár a nők emancipációja vitathatatlan és a koedukált oktatás ma már a nyugati világ nagy részén általános, mégsem váltotta be maradéktalanul a hozzá fűzött reményeket. A reálterületeken továbbra is tapasztalható nemi szegregáció, ami a tudományos fokozatok szintjével egyenes arányosságot mutat. Ennek az egyenlőtlenségnek az okai a köznevelésben is kereshetők. Kutatásunkban a középiskolai reáltanárok szemszögéből vizsgáltuk a két nem közötti tanulásbeli különbségeket, a nemek szerint differenciáló oktatás szükségességének kérdését.
Módszer: Félig strukturált interjúk (N=39) tartalomelemzésével vizsgáltuk meg a tanárok fiatalokról alkotott képét. Tartalmi csomópontok: tanulásbeli teljesítmény, kognitív képességek, tanulási stílus, motiváció. 
Eredmények:1.A tanárok véleménye nemileg differenciált. 2.Mindkét nemben leírható az átlagtól való eltérés. 3.A tanárok a lányok és fiúk között tanulásbeli különbségeket tapasztalnak, mégsem próbálják ehhez igazítani pedagógiai módszereiket. 4.A differenciálást diszkriminációként értelmezik.
 Következtetések: A differenciálás elmélete és gyakorlata nincs megfelelő hangsúllyal jelen a megkérdezett pedagógusok módszertanában, a mintánkban szereplő tanárok tananyag központú oktatást valósítanak meg. Ez az egyéni érdeklődéssel és a gondolkodás orientációjával összegződve eredményezheti és felerősítheti a reálterületek nemi polarizálódását. Módszertani újításokkal megsegíthető a reálterületeken és a magasabb tudományos szinteken a nemek részvételének kiegyenlítődése és így az esélyegyenlőség megvalósulása.
Kulcsszavak: nemi különbségek, adoleszcencia, gender, a gondolkodás orientációja, reáltantárgyak, koedukáció, differenciálás, esélyegyenlőség.



